桃花
作者：薛能
朝代：唐

paragraphs: 香色自天種，千年豈易逢。
開齊全未落，繁極欲相重。
泠濕朝如淡，晴乾午更濃。
風光新社燕，時節舊春農。
籬落欹臨竹，亭臺盛間松。
亂緣堪羨蟻，深入不如蜂。
有影宜暄煦，無言自冶容。
洞連非俗世，溪靜接仙蹤。
子熟河應變，根盤土已封。
西王潛愛惜，東朔盜過從。
醉席眠英好，題詩戀景慵。
芳菲聊一望，何必在臨邛。